钦定古今图书集成/明伦汇编/闺媛典/第102卷 > 皇清八 > 谢桂女
## 钦定古今图书集成/明伦汇编/闺媛典/第102卷 > 皇清八 > 谢桂女

按《无为州志》：谢桂女，年十四，许聘王道。未嫁，道死，女随母往奠。至道家，抚棺哭几绝，以死自誓，遂留不归。久之，父母念其幼，欲令改适。绐以母病笃，诱之回，私约媒妁，令鲙鱼款媒。女悉其事，谓母曰：“此鱼生可悯，奈何必令之死也。” 母不觉，从容入房栉沐，坐帷中缢死。年十五，项无缢痕，面色如生。顺治三年，兵宪旌其门。